ภาษีเงินได้บุคคลธรรมดา ปีภาษี 2555
ถึงเวลายื่นแบบเสียภาษีเงินได้บุคคลธรรมดาประจำปีภาษี 2555 แล้ว กำหนดเวลาเริ่มตั้งแต่เดือน ม.ค. 2556 ถึงเดือน มี.ค. 2556 วันสุดท้ายของกำหนดเวลายื่นแบบเสียภาษีด้วยแบบฟอร์มกระดาษจะเป็นวันจันทร์ที่ 1 เม.ย. 2556 เนื่องจากวันอาทิตย์ที่ 31 มี.ค. 2556 เป็นวันหยุดราชการ
4 ม.ค. 2556

ถึงเวลายื่นแบบเสียภาษีเงินได้บุคคลธรรมดาประจำปีภาษี 2555 แล้ว กำหนดเวลาเริ่มตั้งแต่เดือน ม.ค. 2556 ถึงเดือน มี.ค. 2556 วันสุดท้ายของกำหนดเวลายื่นแบบเสียภาษีด้วยแบบฟอร์มกระดาษจะเป็นวันจันทร์ที่ 1 เม.ย. 2556 เนื่องจากวันอาทิตย์ที่ 31 มี.ค. 2556 เป็นวันหยุดราชการ
สำหรับการยื่นแบบผ่านอินเทอร์เน็ตจะได้รับการขยายกำหนดเวลาออกไปอีก 8 วัน วันสุดท้ายของกำหนดเวลายื่นแบบเสียภาษีจะเป็นวันอังคารที่ 9 เม.ย. 2556 เนื่องจากวันจันทร์ที่ 8 เม.ย. 2556 เป็นวันหยุดชดเชยวันที่ระลึกมหาจักรีบรมราชวงศ์
ผู้ที่มีเงินได้พึงประเมินในปี พ.ศ. 2555 ถึงเกณฑ์ตามที่กฎหมายกำหนด มีหน้าที่ยื่นแบบเสียภาษีภายในกำหนดเวลาที่กล่าวมาข้างต้น ไม่ว่าจะมีภาษีชำระหรือไม่ก็ตาม หากละเลยหรือหลงลืมต้องเสียค่าปรับไม่ยื่นแบบภายในกำหนดเวลา กรณีมีภาษีชำระเพิ่ม ต้องเสียเงินเพิ่มร้อยละ 1.5 ต่อเดือนของภาษีที่ชำระเพิ่มอีกด้วย
ผู้มีหน้าที่เสียภาษีเงินได้บุคคลธรรมดา ได้แก่ บุคคลธรรมดา ห้างหุ้นส่วนสามัญ หรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี กองมรดกที่ยังมิได้แบ่ง
แบบแสดงรายการภาษีและการยื่นแบบเสียภาษีเงินได้บุคคลธรรมดา สรุปได้ดังนี้
แบบแสดงรายการภาษีเงินได้บุคคลธรรมดา แบบที่ใช้ยื่นเสียภาษีเงินได้บุคคลธรรมดาประจำปีภาษี มี 2 แบบ
แบบ ภ.ง.ด. 91 เป็นแบบที่ใช้สำหรับบุคคลธรรมดาที่มีเงินได้พึงประเมินประเภทเงินเดือน ค่าจ้าง ซึ่งเป็นเงินได้ฯ ตามมาตรา 40 (1) แห่งประมวลรัษฎากร พูดง่ายๆ ว่าเป็นแบบที่ใช้สำหรับมนุษย์เงินเดือนเท่านั้น สามีภรรยาที่มีเงินเดือน ค่าจ้างทั้งคู่ สามารถแยกยื่นแบบ ภ.ง.ด. 91 ต่างหากจากกัน หรือรวมคำนวณฝ่ายใดฝ่ายหนึ่งได้
แบบ ภ.ง.ด. 90 เป็นแบบแสดงรายการภาษีที่ใช้สำหรับผู้มีหน้าที่เสียภาษีเงินได้บุคคลธรรมดาที่มีเงินได้พึงประเมินตามมาตรา 40 (2) – (8) แห่งประมวลรัษฎากร หรือบุคคลธรรมดาที่มีเงินเดือน ค่าจ้าง ตามมาตรา 40 (1) แห่งประมวลรัษฎากรและมีเงินได้ฯ ตามมาตรา 40 (2) – (8) แห่งประมวลรัษฎากรอีก กรณีสามีภรรยาต่างฝ่ายต่างมีเงินได้พึงประเมินตามมาตรา 40 (1) – (8) แห่งประมวลรัษฎากร สามารถนำเงินได้ทั้งหมดไปรวมคำนวณฝ่ายใดฝ่ายหนึ่งได้ หรือจะแยกคำนวณภาษีเฉพาะเงินได้ฯ ตามมาตรา 40 (1) แห่งประมวลรัษฎากรก็ได้
การยื่นแบบเสียภาษี การยื่นแบบ ภ.ง.ด. 90 และ ภ.ง.ด. 91 ที่เป็นกระดาษ ไม่ว่าจะเป็นแบบฟอร์มที่กรมสรรพากรจัดพิมพ์ หรือ Download จาก Internet สามารถยื่นแบบได้ที่สำนักงานสรรพากรพื้นที่สาขาทุกแห่งทั่วประเทศ แต่อยากเชิญชวนให้ยื่นแบบผ่าน www.rd.go.th ของกรมสรรพากร ซึ่งเป็นวิธีที่สะดวก รวดเร็ว มีโปรแกรมช่วยคำนวณภาษี ยื่นได้ทั้งแบบที่มีเงินชำระ ไม่มีเงินชำระ หรือแบบขอคืนภาษี โดยเฉพาะการขอคืนภาษี หากยื่นแบบด้วยกระดาษ กระบวนการของงานหลังจากที่ได้รับยื่นแบบแล้ว แบบจะถูกส่งไปให้หน่วยงานที่มีหน้าที่คีย์ข้อมูลในแบบตามโปรแกรมที่กรมสรรพากรกำหนด หลังจากนั้นจึงพิจารณาคืนภาษี ซึ่งใช้เวลาพอสมควร
หากต้องการได้รับเงินภาษีคืนโดยเร็ว วิธีที่ดีที่สุดคือการยื่นแบบผ่าน www.rd.go.th ซึ่งท่านได้ช่วยคีย์ข้อมูลในแบบของท่านเรียบร้อยแล้ว ถ้าข้อมูลในแบบไม่ผิดปกติ เจ้าหน้าที่จะพิจารณาคืนภาษีโดยเร็ว กรณีข้อมูลผิดปกติจากปีที่ผ่านมา เจ้าหน้าที่อาจร้องขอเอกสารหลักฐานประกอบการพิจารณาคืนภาษี แต่ยังไงก็ได้รับเงินภาษีคืนเร็วกว่าการยื่นแบบด้วยฟอร์มกระดาษ
สัปดาห์ต่อๆ ไปจะได้เขียนเกี่ยวกับวิธีการคำนวณภาษี การหักค่าใช้จ่าย การหักค่าลดหย่อน และอื่นๆ ที่เกี่ยวข้อง สวัสดีครับ